Шаҳмар Аҳмадов

Шаҳмар Аҳмадов (Аҳмадов Шаҳмар Абдулӯғлӣ; 3.4.1935, шаҳри Хуҷанд — 12.11.1987, ҳамон ҷо) — доктори илмҳои физика ва математика (1978) — Аълочии маорифи Тоҷикистон.

 Зиндагинома 
Баъди хатми ИДПЛ ба номи С. М. Киров (1955) ба аспирантураи Донишгоҳи давлатии Озарбойҷон фиристода шуд (1960-63). Аҳмадов пас аз хатми аспирантура дар соҳаи муодилаҳои дифференсиалӣ рисолаи номзадӣ дифоъ кард. Сипас дар вазифаҳои муаллим, муаллими калон (1964-72) — дотсент, мудири кафедраи математикаи олӣ (1972) — мудири кафедраи таҳлили риёзӣ ва назарияи функсияҳои ИДПЛ ба номи С. М. Киров (аз соли 1975 то охири умр) фаъолият дошт. Аҳмадов бори аввал дар назди донишкада мактаби физикон ва риёзидонони ҷавонро ташкил кард, ки барои тарбияи олимони ҷавон мусоидат намуд. Аҳмадов дар соҳаи назарияи функсияи умумикардашуда ва назарияи операторҳои дифференсиалӣ, ки дар физикаи муосир васеъ татбиқ мешаванд, таҳқиқот анҷом додааст. Ӯ оид ба масъалаҳои гузориш ва масъалаҳои физикаи математикӣ дар соҳаи функсияҳои умумишуда, назарияи масъалаҳои канорӣ, аз ҷумла масъалаҳои Гурса, Коши, муодилаҳои сустгиперболии функсияҳои умумикардашудаи тартибашон беохир низ таҳқиқот анҷом дода, зиёда аз 20 асари илмӣ таълиф намудааст. Натиҷаҳои таҳқиқоти ӯ дар ҳудуди ИҶШС ва хориҷа маълум гашта, асарҳояш дар нашрияҳои ватанӣ ва хориҷӣ ба табъ расидаанд.

 Эзоҳ 

 Сарчашма